Next-generation route choice models for behavioural realism and large-scale applications
Independent Research Fund Denmark
Danmarks Tekniske Universitet
Trængslen på de danske veje er stigende, og dagligt spildes hundredtusindvis af timer pga. forsinkelser specielt i Hovedstadsområdet og andre stærkt trafikerede områder. Forsinkelserne giver et enormt samfundsøkonomisk tab, og også på det personlige plan påvirker trængslen og den medfølgende uforudsigelighed af rejsetider vores liv og dagligdag. Derfor er det essentielt, at den eksisterende infrastruktur udnyttes optimalt med mindst mulig trængsel til følge, samt at udbyttet af potentielle infrastrukturinvesteringer maksimeres. I den forbindelse er det vigtigt, at beslutningstagere har adgang til en velfungerende trafikmodel, der giver en realistisk repræsentation af rejsendes rutevalg. Selv de mest avancerede af nutidens rutevalgsmodeller er imidlertid adfærdsmæssigt urealistiske. Desuden kan de ikke anvendes i storskala-trafikmodeller uden at der gås på kompromis med den teoretiske konsistens. Projektets formål er at udvikle en adfærdsmæssig realistisk model til beskrivelse af rejsendes rutevalg. Denne model vil på konsistent vis kun allokere trafik til relevante ruter, og lade ruter der er alt for lange eller indeholder urealistiske omveje være ubenyttede. Projektet vil også udvikle tilhørende efficiente løsningsalgoritmer, der muliggør konsistent anvendelse af modellen i storskala. Modellen og algoritmerne vil blive valideret via et case-studie, der beskriver daglig transport i Danmark samt en datakilde baseret på GPS-data indeholdende en stor mængde faktiske rutevalg.
Research Projects (Max 10 MDKK) / DFF-Forskningsprojekt1 / grant